ΓΡΑΠΤΗ ΕΡΩΤΗΣΗ E-0591/99

υποβολή: Nuala Ahern (V) προς την Επιτροπή

(12 Μαρτίου 1999)

Θέμα: Μελέτες της Επιτροπής σχετικά με τη διαχείριση ραδιενεργών απόβλητων κα μέτρα πυρηνικής ασφάλειας

Θα μπορούσε η Επιτροπή να απαριθμήσει τις περιπτώσεις από το 1995 κατά τις οποίες (α) το Ηνωμένο Βασίλειο και (β) εμπειρογνώμονες της ιρλανδικής κυβέρνησης έχουν συνεισφέρει στις μελέτες της Επιτροπής πάνω (1) στη διαχείρηση ραδιενεργών απόβλητων και (2) σε μέτρα πυρηνικής ασφάλειας και φυσικής προστασίας για πλουτώνιο; Θα δημοσιεύσει η Επιτροπή κατάλογο των σχετικών μελετών στην Επίσημη Εφημερίδα;

Απάντηση του κ. Παπουτσή εξ ονόματος της Επιτροπής

(3 Μαΐου 1999)

σον αφορά τη διαχείριση των ραδιενεργών αποβλήτων και κατά την περί ης ο λόγος περίοδο, βρετανοί και ιρλανδοί κυβερνητικοί εμπειρογνώμονες, υπό την συνήθη έννοια του όρου, συμμετείχαν σε μόνιμες και ad hoc (επί τούτου) επιτροπές, από κοινού με εμπειρογνώμονες διορισμένους από τα άλλα κράτη μέλη. Οι επιτροπές αυτές έχουν διαφόρους ρόλους, όπως η διαχείριση προγραμμάτων, η αξιολόγηση συμβάσεων, καθώς και η συνδρομή στην κατάρτιση εκθέσεων για ειδικά ζητήματα. Δεν έχουν συμμετάσχει στην καθαυτό εκπόνηση μελετών.

Ωστόσο, κατά την περίοδο αυτή, η Επιτροπή χρηματοδότησε πολλές μελέτες επί διαφόρων πτυχών που σχετίζονται με τα ραδιενεργά απόβλητα και με την αποκατάσταση μολυσμένων περιοχών. Οι μελέτες αυτές εκπονήθηκαν από εξωτερικούς αντισυμβαλλόμενους που επελέγησαν, ως επί το πλείστον, μετά από ανοιχτές προσκλήσεις υποβολής προσφορών. Πάνω από 20 από τις εν λόγω συμβάσεις μελετών ανετέθησαν σε βρετανικές εταιρείες, ενώ βρετανικές εταιρείες συμμετείχαν, πιθανότατα, ως υπεργολάβοι σε πολλές άλλες συμβάσεις. Επίσης, βρετανικές εταιρείες και οργανώσεις συμμετείχαν σε άνω των 20 ερευνητικές συμβάσεις σχετικά με την διαχείριση των ραδιενεργών αποβλήτων, εντός του τετάρτου προγράμματος-πλαισίου έρευνας και τεχνολογικής ανάπτυξης (ΕΤΑ). Ορισμένες από τις εταιρείες αυτές είτε κατείχαν, είτε ακόμη κατέχουν, πλειοψηφική δέσμη μετοχών από την βρετανική κυβέρνηση (π.χ. British nuclear fuels Ltd, (BNFL), United Kingdom atomic energy authority (UKAEA)), ή εκπροσωπούν γραφεία στο πλαίσιο των βρετανικών δημοσίων υπηρεσιών (π.χ., National radiological protection board (NRPB)). Δεν είναι σαφές το κατά πόσον τα στελέχη των αντισυμβαλλομένων στις περιπτώσεις αυτές πρέπει να θεωρούνται ως κυβερνητικοί εμπειρογνώμονες, ενώ ένας κατάλογος του συνόλου του εν λόγω στελεχών θα περιελάμβανε, πιθανότατα, αρκετές εκατοντάδες ονόματα. Ωστόσο, τα αποτελέσματα όλων των συμβάσεων μελετών που συνήχθησαν μετά από ανοικτή διαδικασία υποβολής προσφορών είναι διαθέσιμα για το κοινό, και οι εκθέσεις, καλώς εχόντων των πραγμάτων, δημοσιεύονται στις σειρές εκθέσεων EUR. Εάν απαιτηθεί κάτι τέτοιο, μπορεί να καταρτιστεί πλήρης κατάλογος των τίτλων και των αντισυμβαλλομένων εταιρειών.

Οι πυρηνικές διασφαλίσεις αποτελούν αρμοδιότητα της Επιτροπής βάσει του Κεφαλαίου VII της Συνθήκης Ευρατόμ, ενώ η εμπράγματη εφαρμογή διέπεται από τον κανονισμό της Επιτροπής (Ευρατόμ) αριθ. 3227/76 της 19ης Οκτωβρίου 1976 περί εφαρμογής των διατάξεων για τον έλεγχο διασφαλίσεων της Ευρατόμ(1). Δεν έχει ζητηθεί από τις εθνικές αρχές ή από εθνικούς εμπειρογνώμονες να συμμετάσχουν σε μελέτες της Επιτροπής για τις διασφαλίσεις.

(1) ΕΕ L 363 της 31.12.1976.